Boek kyk na wingerdgrond | Netwerk24
Boek kyk na wingerdgrond
'n Boek wat die wingerd­bedryf sal help om wyn- en tafeldruiwe volhoubaarder te verbou deur op grondvoorbereiding te fokus, is onlangs buite die Paarl op 'n spesiale geleentheid bekend gestel.
Die skrywers van die nuwe boek oor grondbewerking vir die wingerdbedryf, Soil Preparation for Sustainable Wine and Table Grape Vineyards, is drs. Johan van Zyl en Eduard Hoffman. Foto: David Savage
Netwerk24Foto: David Savage
Die boek, Soil Preparation for Sustainable Wine and Table Grap­e Vineyards, is 'n produk van die grondkundiges drs. Johan van Zyl en Eduard Hoffman en sluit grondkennis in wat uit navorsing en praktiese ervaring oor die laaste 100 jaar in Suid-Afrika verkry is. Dié boek raak aan alle aspekte van grondvoor­bereiding.
Van Zyl sowel as Hoffman is verbonde aan die Universiteit Stellenbosch se departement grondkunde.
Dié boek is 'n ge­samentlike onderneming tussen Wine­tech, die Suid-Afrikaanse Tafeldruifbedryf en die landboumaatskappy Villa.
Die boek bevat nie net praktiese inligting vir die wingerdbedryf nie, maar gee ook agtergrond vir elkeen van die aanbevelings wat gemaak word en word deur eksperimentele bewyse gerugsteun. Daar is ook heelwat foto's om die konsepte toe te lig en te verduidelik, lui 'n verklaring.
Die boek is onder meer daarop gemik om produsente meer in te lig oor ander vorme van grondbewerking – in plaas van net diepbewerking – sowel as watter tipes grond sekere bewerkingsmetodes vereis en watter implemente gebruik moet word.
Die teikenleser is wyn- en tafeldruifprodusente, tegniese adviseurs, studente en navorsers wat die onderwerp verder wil ondersoek.
Volgens Hoffman word regdeur die boek klem op wortelverspreiding geplaas – 'n voorvereiste vir hoë en volhoubare wingerdprestasie. Van Zyl het op sy beurt gesê dat wingerdgrond in Suid-Afrika dikwels vlak is, en in baie gevalle oor hoë suurvlakke beskik.
As gevolg daarvan moet die grond eers voorberei word voordat wingerd suksesvol gevestig kan word, ten einde te verseker dat dit op lang termyn volhoubaar sal wees.
Volgens Van Zyl is dít waarom Suid-Afrika al baie jare 'n wêreldleier met betrekking tot grond­bewerking is.
Belangstellendes kan 'n eksemplaar van die boek Soil Preparation for Sustainable Wine and Table Grape Vineyards kry as hulle gedurende Septembermaand een van Winetech en Vinpro se streekslinligtingdae bywoon. Lees op bl. 6 meer hieroor of besoek www.vinpro.co.za.
Diegene wat nie die inligtingsdae kan bywoon nie, kan ná 6 Oktober 'n e-pos na lucinda@winetech.co.za stuur.